ມີການຄາດຫວັງຫຍັງ ຈາກກອງປະຊຸມ ສຸດຍອດ ລະຫວ່າງ ປ. ພາກ ແລະ ປ. ໂອບາມາ
ການຢ້ຽມຢາມຄັ້ງນີ້ ຈະເພັ່ງເລັງໃສ່ ເສດຖະກິດ ຄວາມໝັ້ນຄົງ ຂອງເກົາຫຼີໃຕ້ ແລະບັນຫາອື່ນໆ ຂອງໂລກ ໃນຂະນະທີ່ ເນັ້ນໜັກໃສ່ ຄວາມໝັ້ນໝາຍ ຂອງ ສຫລ.
ການເດີນທາງມາຢ້ຽມຢາມທຳນຽບຂາວ ຂອງປະທານາທິບໍດີ Park Geun-hye ໃນວັນສຸກມື້ນີ້ແມ່ນຂີດໝາຍໃນການຢ້ຽມ ຢາມນະຄອນຫຼວງວໍຊິງຕັນຄັ້ງທີສອງຂອງຜູ້ນຳເກົາຫລີໃຕ້ນັບ ແຕ່ທ່ານນາງໄດ້ຂຶ້ນກຳຕຳແໜ່ງໃນປີ 2013 ທ່ານ Johs Earnest ໂຄສົກຂອງທຳນຽບຂາວກ່າວຕໍ່ພວກ ນັກຂ່າວ ໃນວັນພະຫັດວານນີ້ວ່າ ການຢ້ຽມຢາມດັ່ງກ່າວ ຈະ ເພັ່ງເລັງໃສ່ເລື້ອງເສດຖະກິດຂອງເກົາຫລີໃຕ້ ຄວາມໝັ້ນຄົງ ແລະບັນຫາຕ່າງໆຂອງໂລກ ໃນຂະນະທີ່ມີການເນັ້ນຢ້ຳເຖິງ ຄວາມໝາຍໝັ້ນທີ່ບໍ່ມີການສັ່ນຄອນໃນການເປັນພັນທະມິດ ລະຫວ່າງສະຫະລັດ ກັບເກົາຫລີໃຕ້ ນອກນັ້ນແລ້ວ ບົດບາດຂອງຈີນຢູ່ໃນຂົງເຂດ ກໍຈະຖືກຍົກຂຶ້ນມາຫາສົນທະນາຫາລືກັນ ນຳດ້ວຍ ທ່ານ Jim Schoff ເຈົ້າໜ້າທີ່ອະວຸໂສໂຄງການຝ່າຍເອເຊຍຂອງອົງການກອງທຶນສົ່ງເສີມ ສັນຕິພາບນາໆຊາດ Carnegie ກ່າວວ່າ “ມັນກ່ຽວກັບ ການກຳນົດທິດທາງຍຸດທະສາດ ສຳລັບໄລຍະຫ້າ ຫາສິບປີຂ້າງໜ້າ ” ທ່ານ Schoff ກ່າວວ່າ ຄວາມສຳພັນຂອງເກົາຫຼີໃຕ້ກັບຈີນ ແລະຄວາມສຳພັນດັ່ງກ່າວຈະ ເປັນປະໂຫຍດແນວໃດຕໍ່ການພັນທະມິດໃນຂັ້ນຕໍ່ໄປຈະຄອບງຳການສົນທະນາຫາລືກັນ ທ່ານກ່າວຕື່ມວ່າ ພວກຜູ້ນຳທັງສອງອາດຈະສົນທະນາຫາລືກັນກ່ຽວກັບການເຂົ້າເປັນສະ ມາຊິກ ໃນການປ້ອງລູກສອນໄຟລະດັບສູງຫຼື THAAD ຖ້າເກົາຫຼີເໜືອຫາກຍັງສືບຕໍ່ເພີ້ມ ທະວີຄວາມສາມາດໃນດ້ານລູກສອນໄຟຂອງຕົນ ທ່ານນາງ Park ກ່າວຕໍ່ຄະນະວິໄຈ ທີ່ນະຄອນຫຼວງວໍຊິງຕັນໃນຕອນແລງຂອງວັນພະຫັດ ວານນີ້ວ່າທ່ານນາງແມ່ນເປີດກວ້າງຕໍ່ການພົບປະກັບຄູ່ຕຳແໜ່ງຂອງຝ່າຍຍີ່ປຸ່ນທີ່ອາດຈະ ຊ່ອຍປົວແປງ ຄວາມສຳພັນທີ່ໄດ້ມີຄວາມເຄັ່ງຕຶງລະຫວ່າງປະ ເທດທັງສອງ